REGOLAMENT TAL-KUNSILL (KE) Nru 1248/2007
tat-22 ta’ Ottubru 2007
li jħassar ir-Regolament (KE) Nru 2040/2000 dwar id-dixxiplina tal-baġit
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikoli 37, 279 u 308 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Wara li kkunsidra l-opinjoni tal-Qorti ta’ l-Awdituri (2),
Billi:
(1)
Ir-Regolament tal-Kunsill (KE) Nru 2040/2000 tas-26 ta’ Settembru 2000 dwar id-dixxiplina tal-baġit (3) jistipula regoli maħsuba sabiex jiżguraw il-ġestjoni korretta ta’ l-infiq tal-Komunità, kemm fir-rigward tat-Taqsima dwar il-Garanzija tal-Fond Agrikolu Ewropew dwar Gwida u Garanzija kif ukoll fir-rigward tar-riżervi għal operazzjonijiet esterni, skond il-prinċipji ta’ amministrazzjoni finanzjarja tajba miftiehma stabbiliti fil-Ftehim Interistituzzjonali tas-6 ta’ Mejju 1999 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u t-titjib tal-proċedura baġitarja (4).
(2)
Fir-rigward tal-Parti I tar-Regolament (KE) Nru 2040/2000, dwar in-nefqa fuq l-agrikoltura, il-limiti stabbiliti fil-qafas finanzjarju 2007-2013 stabbilit fl-Anness I tal-Ftehim Interistituzzjonali bejn il-Parlament Ewropew, il-Kunsill u l-Kummissjoni dwar id-dixxiplina tal-baġit u l-amministrazzjoni finanzjarja tajba tas-17 ta’ Mejju 2006 (5) (il-“Ftehim Interistituzzjonali ta’ l-2006”) jipprekludu l-ħtieġa li tinżamm il-linja gwida dwar l-agrikoltura stipulata fih.
(3)
Id-dispożizzjonijiet l-oħra li jikkonċernaw id-dixxiplina baġitarja għall-agrikoltura fil-Parti I tar-Regolament (KE) Nru 2040/2000 ġew superati mill-Artikoli 18, 19 u 20 tar-Regolament tal-Kunsill (KE) Nru 1290/2005 tad-21 ta’ Ġunju 2005 dwar il-finanzjament tal-politika agrikola komuni (6);
(4)
Rigward il-Parti II tar-Regolament (KE) Nru 2040/2000, dwar ir-riżervi għal operazzjonijiet esterni, m’għadx hemm il-ħtieġa ta’ dispożizzjonijiet u miżuri speċifiċi li jkunu eċċezzjonali fil-kuntest tas-sistema ta’ riżorsi proprji għall-finanzjament tal-Fond ta’ Garanzija u tar-riżerva għall-Għajnuna ta’ Emerġenza. Ir-riżerva għall-garanziji fuq is-self inbidlet fil-qafas finanzjarju 2007-2013 tal-Ftehim Interistituzzjonali ta’ l-2006 b’linja tal-baġit taħt l-intestatura 4 “l-UE bħala attur globali”. Il-prinċipji ewlenin rigward ir-riżerva għall-Għajnuna ta’ Emerġenza jinsabu fir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (7), filwaqt li l-ammont u l-kondizzjonijiet ta’ l-użu jinsabu stipulati fil-Ftehim Interistituzzjonali ta’ l-2006. Billi m’hemmx involuti direttament interessi ta’ partijiet terzi, m’hemmx il-ħtieġa li dawn ta’ l-aħħar jiġu inkorporati f’regolament.
(5)
Għaldaqstant, id-dispożizzjoniet kollha stipulati fir-Regolament (KE) Nru 2040/2000 saru obsoleti.
(6)
Ir-Regolament tal-Kunsill (KE) Nru 2040/2000 għandu għalhekk jitħassar,
ADOTTA DAN IR-REGOLAMENT:
Artikolu 1
Ir-Regolament (KE) Nru 2040/2000 huwa b’dan imħassar b’effett mill-1 ta’ Jannar 2007.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 22 ta’ Ottubru 2007.